Uputstvo za pripremanje kapitalnog budžeta za 2026. godinu

**Podgorica,** Datum: 31. januar 2025. godine

U skladu sa Zakonom o budžetu i fiskalnoj odgovornosti ("Sl.list CG", br. 125/23) i Odlukom o izradi kapitalnog budžeta („Sl.list CG“, br. 36/2024), Ministarstvo finansija poziva potrošačke jedinice prvog nivoa i jedinice lokalnih samouprava da dostave:

* prijedloge za nove kapitalne projekte;
* prijedloge za promjenu tekućih kapitalnih projekata;
* ažurirane procjene rashoda za tekuće kapitalne projekte;
* budžetske zahtjeve za tekuće i nove kapitalne projekte;

Proces i rokovi za predlaganje, procjenu i odabir prijedloga kapitalnih projekata, kao i za izradu kapitalnog budžeta dati su u sljedećem tabelarnom prikazu.

|  |  |  |
| --- | --- | --- |
| **Aktivnost na planiranju kapitalnog budžeta Crne Gore** | **Odgovorna institucija** | **Rok** |
| 1. Potrošačke jedinice prvog nivoa i jedinice lokalne samouprave dostavljaju Ministarstvu finansija po prioritetima rangirane **prijedloge za nove kapitalne projekte** koji će se finansirati iz kapitalnog budžeta države | Potrošačke jedinice prvog nivoa i lokalne samouprave | Mart 2025 |
| 1. Uprava za kapitalne projekte i Uprava za saobraćaj dostavljaju Ministarstvu finansija **prijedloge za promjenu tekućih kapitalnih projekata** | Uprava za kapitalne projekte i  Uprava za saobraćaj | April 2025 |
| 1. Uprava za kapitalne projekte i Uprava za saobraćaj dostavljaju Ministarstvu finansija **ažurirane srednjoročne procjene rashoda za svaki tekući kapitalni projekat** | Uprava za kapitalne projekte i  Uprava za saobraćaj | Maj 2025 |
| 1. Komisija za ocjenjivanje projekata razmatra sve dostavljene prijedloge kapitalnih projekata i utvrđuje **Listu prioritetnih projekata**, koju Ministarstvo finansija dostavlja Vladi na razmatranje i konačnu odluku o odabiru projekata za finansiranje iz kapitalnog budžeta za 2025. godinu | Komisija za ocjenjivanje projekata i Ministarstvo finansija | Jul 2025 |
| 1. Uprave dostavljaju Ministarstvu finansija detaljne **zahtjeve za budžetskim sredstvima za svaki tekući kapitalni projekat i odobreni novi kapitalni projekat** za finansiranje iz budžeta za narednu fiskalnu godinu. | Uprava za kapitalne projekte i  Uprava za saobraćaj | Avgust 2025 |

# Dostavljanje prijedloga za nove kapitalne projekte

Svaka jedinica lokalne samouprave i potrošačka jedinica prvog nivoa mogu dostaviti prijedloge za nove kapitalne projekte. Druge potrošačke jedinice dostavljaju svoje prijedloge preko nadležnog ministarstva. Potrošačke jedinice prvog nivoa su nadležne i odgovorne da izvrše reviziju prijedloga kapitalnih projekata potrošačkih jedinica nad kojima vrše nadzor i da ih uključe u listu rangiranih prioritetnih kapitalnih projekata. Shodno tome, potrošačke jedinice prvog nivoa treba da uspostave adekvatne procedure za blagovremeno prikupljanje svih relevantnih informacija od potrošačkih jedinica nad kojima vrše nadzor.

S obzirom na sadašnje makro-ekonomske izglede, ali i zvaničnu državnu orjentaciju prioritetnog finansiranja druge dionice autoputa, čiji zamajac u izvođenju radova se očekuje u narednom srednjem roku, za finansiranje kapitalnih projekata iz državnog budžeta u budućem periodu mogu biti uključeni samo oni novi projekti koji imaju visok stepen zrelosti za implementaciju, odnosno koji imaju potrebnu dokumentaciju i riješenu eksproprijaciju, kao i oni u oblastima koje Vlada bude definisala kao prioritetnim.

Obrazac zahtjeva za prijavu i finansiranje kapitalnog projekta sa tabelarnim pregledom izdataka, koji je dostavljen u elektronskoj formi uz propratni akt, koristi se za dostavljanje prijedloga novih kapitalnih projekata.

Obrazac je neophodno popuniti shodno datim istrukcijama i traženim informacijama navedenim u istom, bez preskakanja polja (odgovora) i uz obavezno prilaganje propratne dokazne dokumentacije (odgovarajuće potvrde od nadležnih institucija o postojanju izrađenog i revidovanopg projekta, potpisani sporazumi ako ih ima, dokazi o postojanju urbanističkog plana, građevinske dozvole i riješenosti eksproprijacije i sl).

Obrazac o minimumu zahtjeva za sadržaj studije izvodljivosti, kojeg je Ministarstvo finansija pripremilo u saradnji sa ekspertima Svjetske banke, predstavlja smjernice o minimumu uslova koje treba da sadrži Analiza studije izvodljivosti, s obzirom da u skladu sa članom 5 Odluke svaki projekat čija je procijenjena vrijednost veća od 5 mil.€ mora da ima izrađenu studiju opravdanosti ukupnih troškova i očekivanih koristi od projekta.

# Prijedlozi izmjena tekućih kapitalnih projekata:

U slučaju očekivane promjene kapitalnog projekta koji je u toku (odnosno značajnijeg povećanja ukupne vrijednosti projekta – preko 10% inicijalne vrijednosoti, produžetka perioda implementacije ili bilo koje druge značajne promjene okolnosti) u odnosu na prvobitni ili prethodno odobreni prijedlog kapitalnog projekta, organ uprave nadležan za implementaciju projekta dostavlja Ministarstvu finansija zahtjev za odobravanje izmjena, u skladu sa prethodno navedenim rokovima. Zahtjev se razmatra od strane Komisije i dostavlja Vladi na usvajanje.

Obrazac zahtjeva za prijavu i finansiranje kapitalnog projekta sa tabelarnim pregledom izdataka, koji je dostavljen u elektronskoj formi uz propratni akt, koristi se za dostavljanje prijedloga za promjenu tekućih kapitalnih projekata.

U ovom slučaju obrazac je potrebno popuniti na način da se unose samo informacije o promjenama u odnosu na prvobitno ili prethodno dostavljene informacije o projektu.

# Srednjoročne procjene rashoda za kapitalne projekate

Uprava za kapitalne projekte i Uprava za saobraćaj dostavljaju Ministarstvu finansija ažurirane srednjoročne procjene rashoda za svaki kapitalni projekat koji je u toku, za tekuću fiskalnu godinu (2025.), kao i za naredne tri godine (2026.-2028.) putem informacionog sistema za upravljanje budžetom BMIS-a.

Srednjoročne fiaskalne procjene potrebno je da uključe i pregled kapitalnh projekata iz Tačke 2 ovog Uputstva.

# Ocjenjivanje kandidovanih kapitalnih projekata i odabir novih za finansiranje iz kapitalnog budžeta države

U skladu sa članom 16 Odluke o izradi kapitalnog budžeta i utvrđivanju i vrednovanju kriterijuma za izbor kapitalnih projekata, Vlada imenuje Komisiju za ocjenjivanje projekata koja razmatra pristiglu dokumentaciju i ocjenjuje samo one projekte koji zadovoljavaju uslove iz člana 4 i 5 Odluke.

Posebno ukazujemo na uslov iz člana 5 Odluke gdje svaki projekat čija je procijenjena vrijednost veća od 5 mil.€ mora da ima izrađenu Analizu opravdanosti ukupnih troškova i očekivanih koristi od projekta. U protivnomm bez postojanja Analize, kandidovani projekti ne mogu biti razmatrani od strane Komisije za ocjenjivanje projekata.

Komisija utvrđuje Listu prioritetnih za narednu fiskalnu godinu, koju Ministarstvo finansija dostavlja Vladi na razmatranje i usvajanje i shodno makro-ekonomskim procjenama i fiskalnoj raspoloživosti u srednjem roku predlaže Vladi eventualno uključivanje novih projekata sa Liste za finansiranje iz kapitalnog budžeta u narednoj fiskalnoj godini.

# Detaljni budžetski zahtjevi za svaki tekući kapitalni projekat i odobreni novi kapitalni projekat

U sklopu izrade godišnjeg programskog budžeta, Uprava za kapitalne projekte i Uprava za saobraćaj dostavljaju Ministarstvu finansija detaljne zahtjeve za budžetskim sredstvima za svaki tekući u skladu sa dinamikom izvršenja i odobreni novi kapitalni projekat u skladu sa dostavljenom dokumentacijom od strane predlagača ili krajnjeg korisnika kapitalnog projekta.

Dostavljeni zahtjevi potrebno je da uključuju informacije o izdacima za narednu fiskalnu godinu (2026. godinu), kao i finansijske procjene za 2027. i 2028. godinu.

Zahtjevi za budžetskim sredstvima od strane Uprava za kapitalne projekte i Uprave za saobraćaj dostavljaju se putem informacionog sistema za upravljanje budžetom BMIS-a, u skladu sa prethodno naznačenim budžetskim kalendarom.